b'\n_START_ARTICLE_\nKal\xc3\xb8 Hovedg\xc3\xa5rd\n_START_PARAGRAPH_\nKal\xc3\xb8 Hovedg\xc3\xa5rd eller Kal\xc3\xb8 Ladeg\xc3\xa5rd er en herreg\xc3\xa5rd uden for byen R\xc3\xb8nde i Bregnet Sogn i Syddjurs Kommune.Kronens jorder p\xc3\xa5 det sydlige Djursland h\xc3\xb8rte indtil enev\xc3\xa6ldens indf\xc3\xb8relse i 1660 under Kal\xc3\xb8 Len. Godset blev styret fra Kal\xc3\xb8 Slot, hvortil der var bygget en ladeg\xc3\xa5rd til godsdriften. I 1672 for\xc3\xa6rede kong Christian 5. alle Kal\xc3\xb8s bygninger til sin halvbror Ulrik Frederik Gyldenl\xc3\xb8ve, der havde brug for byggematerialer til opf\xc3\xb8relsen af sit pal\xc3\xa6 i K\xc3\xb8benhavn (Charlottenborg). Kronen solgte 1690 Kal\xc3\xb8 til greve Conrad Reventlow. I de f\xc3\xb8lgende 250 \xc3\xa5r var Kal\xc3\xb8 nu i privat eje.\n_START_SECTION_\nDen nye ladeg\xc3\xa5rd\n_START_PARAGRAPH_\nReventlows svigerdatter Benedicte Margrethe Brockdorff fik i begyndelse af 1700-tallet opf\xc3\xb8rt en ny ladeg\xc3\xa5rd, men langt fra den oprindelige nede ved Kal\xc3\xb8 Vig. Hun var meget rig p\xc3\xa5 godser og havde ikke behov for en prangende hovedbygning p\xc3\xa5 Kal\xc3\xb8. Der blev i stedet opf\xc3\xb8rt en trel\xc3\xa6nget hovedbygning til inspekt\xc3\xb8ren, samt heste- og kostalde og en stor lade. Det hele opf\xc3\xb8rtes i bindingsv\xc3\xa6rk. Af herreg\xc3\xa5rdene Frisenvold, L\xc3\xb8jstrup og Kal\xc3\xb8 oprettede hun Stamhuset Frisenvold. Dette gik i arv i sl\xc3\xa6gten indtil Christian Heinrich August Hardenberg-Reventlow i 1798 fik tilladelse til nedl\xc3\xa6gge stamhuset og s\xc3\xa6lge Kal\xc3\xb8._NEWLINE_\xc3\x85r 1800 blev den s\xc3\xa5 solgt til birkedommer Morten Friederich Leemeyer og Erik Christian M\xc3\xbcller. Fra 1803 var Leemeyer eneejer. Familien Leemeyer sad inde med Kal\xc3\xb8 indtil 1825, hvor den k\xc3\xb8bes senator Martin Johan Jenisch fra Hamborg. I det f\xc3\xb8lgende 120 \xc3\xa5r var sl\xc3\xa6gten Jenisch besiddere af Kal\xc3\xb8, som de n\xc3\xa6rede stor k\xc3\xa6rlighed for. I 1898-99 opf\xc3\xb8rtes det smukke "Jagtslottet" ved arkitekt Hack Kampmann, som familien kunne anvende, n\xc3\xa5r de kom op til Kal\xc3\xb8 fra Hamborg.\n_START_SECTION_\nStaten overtager\n_START_PARAGRAPH_\nEfter afslutningen af 2. verdenskrig blev Kal\xc3\xb8 konfiskeret af Staten som tysk ejendom trods indvendinger om familien Jenisch\' velvilje for frihedsbev\xc3\xa6gelsen i Danmark. Noget af jorden blev udstykket til husmandsbrug, samt til oprettelsen af Kal\xc3\xb8 Landbrugsskole. Hovedbygningen og jagtslottet er i dag rammen om en afdeling af Institut for Bioscience, Aarhus Universitet. Godset administreres af Naturstyrelsen, der ligeledes driver det tilh\xc3\xb8rende land- og skovbrug.'